

Αρκαλοχώρι, 30/01/2025

Προς: ΜΜΕ

**ΔΕΛΤΙΟ ΤΥΠΟΥ**

**Δωρεάν στειρώσεις ζώων συντροφιάς για τη μείωση των ανεξέλεγκτων γεννήσεων**

Ο Δήμος Μινώα Πεδιάδας παράλληλα με το Πρόγραμμα που ήδη υλοποιεί και συνεχίζει να εφαρμόζει για τα αδέσποτα σε συνεργασία με τα συμβεβλημένα τοπικά κτηνιατρεία, προχωράει σε μια επιπλέον προσπάθεια διασφάλισης της ευζωίας των ζώων και μείωσης των ανεξέλεγκτων γεννήσεων.

Σε αυτό το πλαίσιο, ανακοινώνει πρόγραμμα σήμανσης, στείρωσης, και καταγραφής, αδέσποτων και δεσποζόμενων ζώων συντροφιάς (σκύλων και γατιών), των πολιτών οι οποίοι διαμένουν εντός των διοικητικών ορίων του Δήμου και ανήκουν στις παρακάτω ευαίσθητες και ευπαθείς κοινωνικές ομάδες, συμπεριλαμβανομένων των ποιμενικών που ανήκουν σε κτηνοτρόφους.

Άτομα με αναπηρία, πολύτεκνοι, τρίτεκνοι, μονογονεϊκές οικογένειες, άνεργοι εγγεγραμμένοι στα μητρώα του ΟΑΕΔ, φοιτητές, διαβιούντες με το ελάχιστο εγγυημένο εισόδημα, κτηνοτρόφοι-ιδιοκτήτες σκύλων που χρησιμοποιούνται αποκλειστικά για τη φύλαξη ποιμνίων, φιλοζωικά σωματεία και φιλοζωικές οργανώσεις που δραστηριοποιούνται στην γεωγραφική περιοχή του Δήμου Μινώα Πεδιάδας.

Για το θέμα πραγματοποιήθηκε συνάντηση μεταξύ του Δημάρχου Μινώα Πεδιάδας Βασίλη Κεγκέρογλου, του Γενικού Γραμματέα του Δήμου Νίκου Μπελενιώτη, του Συμβούλου Εφαρμογής Προγράμματος της ΜΚΟ Zero Stray Pawject Hλία Μπαγιουρούκη και των υπαλλήλων του Τμήματος Τοπικής Οικονομικής Ανάπτυξης Αμαλίας Δαγκωνάκη και του Αυτοτελούς Τμήματος Περιβάλλοντος, Ζαχαρία Καρύδη.

Η δράση προβλέπεται από τις διατάξεις του Ν.4830/2021 και έχει εγκριθεί με την υπ’ αριθμόν 158/2024 (ΑΔΑ: 96ΓΦΩΚ6-ΤΒΟ) απόφαση του Δημοτικού Συμβουλίου Μινώα Πεδιάδας με τίτλο: «Έγκριση επιχειρησιακού προγράμματος διαχείρισης αδέσποτων ζώων του Δήμου Μινώα Πεδιάδας 2024-2026».

**Απαραίτητα δικαιολογητικά για όλους:**

– Αίτηση (παρέχεται από το Δήμο)

– Φωτοαντίγραφο δελτίου αστυνομικής ταυτότητας

– Αντίγραφο λογαριασμού κοινής ωφέλειας (τηλεφωνίας, ρεύματος, ύδρευσης) όπου φαίνεται η δ/νση κατοικίας ή βεβαίωση μόνιμης κατοικίας από την υπηρεσία Δημοτολογίου

– Βιβλιάριο υγείας ζώου (εφόσον υπάρχει)

Τα **επιπλέον δικαιολογητικά ανάλογα με τις κατηγορίες των ωφελούμενων αναφέρονται στην υπ’ αριθμόν 159/2024 (ΑΔΑ:6ΙΨΜΩΚ6-Κ9Ψ)** με τίτλο: α)Εξειδίκευση των κατηγοριών των ευαίσθητων και ευπαθών ομάδων και τον καθορισμό εισοδηματικών ή άλλων κριτηρίων για τη δωρεάν σήμανση, στείρωση και εμβολιασμό των ζώων συντροφιάς (γατών και σκύλων), β) Παροχή κινήτρων για την σήμανση, την στείρωση, την καταχώρηση και την υιοθεσία σκύλων και γάτων.

Στη δράση θα συμμετέχουν ΜΟΝΟ όσοι έχουν υποβάλει αίτηση και κριθούν δικαιούχοι του voucher στείρωσης και έχουν την υποχρέωση να μεταφέρουν με δικό τους μεταφορικό μέσο το δεσποζόμενο ζώο τους στις εγκαταστάσεις που θα πραγματοποιηθούν οι ιατρικές πράξεις (κτηνιατρεία ή άλλοι πιστοποιημένοι χώροι).

Οι ημερομηνίες και ο τόπος διεξαγωγής των δράσεων θα οριστούν μετά την καταγραφή και τη χορήγηση voucher στειρώσεων. Για τις έκτακτες και ειδικές περιπτώσεις και επιπλέον πληροφορίες ή διευκρίνηση, η αρμόδια υπηρεσία του Δήμου θα δώσει τις ανάλογες κατευθύνσεις για τις βέλτιστες λύσεις.

**Οι ενδιαφερόμενοι μπορούν να επικοινωνούν στα εξής τηλέφωνα:**

Γιαλιαδάκης Κων/νος: 2891340334

Δαγκωνάκη Αμαλία: 2891340319

e-mail: gialiadakis@minoapediadas.gr

e-mail: adagonaki@minoapediadas.gr